text: Her skal 48 kæmpevindmøller stå
  01 september 2016 kl. 13.13
  48 nye vindmøller kan blive opført i det, der bliver Danmarks største vindmøllepark.
  Danmarks største vindmøllepark er på vej - Vattenfall og SE Blue Renewables har planer om at opføre 48 kæmpevindmøller på grænsen mellem Esbjerg og Tønder kommune.
  Per Munk Jensen, SE Blue Renewables: "Vi står nu på et stort åbent område med masser af god vind - det kan man sikkert se på mit hår!"
  Vindmøllerne vil blive bygget i seks rækker af otte møller. 18 af møllerne kommer til at stå i Esbjerg Kommune, mens der i Tønder Kommune kommer til at stå 30. Oprindeligt havde man planer om at bygge 54 møller, men tallet er blevet nedjusteret til 48, for at skabe ekstra afstand til naboerne. 
  - Vi nedjusterer for at holde en øget afstand til naboerne, der nu bliver cirka 1000 meter, siger kommunikationschef Arne Rahbek fra Vattenfall, som skal stå for vindmøllerne på Tønder-siden.
  Så store bliver vindmøllerne
  Vindmølleparken vil kunne levere strøm til næsten 130.000 husstande om åretMøllerne bliver op til 150 meter høje - fra jorden til den øverste vingespids
  Hvorfor skal møllerne stå på land?
  I følge Arne Rahbek, kommunikationschef ved Vattenfall, så er det for dyrt, at placere møllerne i vandet, og derfor skal de altså stå på land. Men Arne Rahbek mener samtidig, at naboerne til møllerne vænner sig til dem, og at problemet derfor ikke er så stort - hør hans svar i videoen nedenfor.
  Placering ikke sikker endnu
  SE Blue Renewables og Vattenfall har lavet et oplæg med placering af vindmøllerne, men om det bliver vedtaget, som det er, eller om det skal nedskalleres, er op til politikerne.
  41 ejendomme ligger inden for det område, hvor vindmøllerne skal stå, og det må de ikke. Derfor har firmaerne bag projektet lavet aftaler om at købe de 41 ejendomme, hvis planerne om vindmølleparken bliver realiseret. 
  På kortet nedenfor kan du se, hvor man regner med, at vindmøllerne kommer til at stå.
  På billedet nederst kan man se de enkelte møllers placering. De blå prikker er møllerne på Esbjerg-siden, mens de røde er dem i Tønder.
  Bemærk: Den endelige plan er ikke vedtaget, og møllernes placering er derfor ikke nøjagtig.
  
  
  